|  |  |
| --- | --- |
| cid:image001.jpg@01D58358.7C0EE7D0  **Република Србија**  **Потпредседница Владе**  Министарство грађевине, саобраћаја и инфраструктуре  Немањина 22-26  11000 Београд  Србија | cid:image001.png@01CE5625.7E1558F0  **ЕВРОПСКА КОМИСИЈА** |

**ИЗВЕШТАЈ О СЕМИНАРУ ЗА СОЦИЈАЛНО УКЉУЧИВАЊЕ РОМА И РОМКИЊА**

**Београд, Клуб посланика, 23.10.2019. године**

Пети по реду Семинар о социјалном укључивању Рома и Ромкиња у Републици Србији, који је организовала Влада Републике Србије у партнерству са Европском комисијом, одржан је 23. октобра у Клубу посланика у Београду. По препоруци Европске Комисије примењен је концепт Семинара који је осим обраћања и дискусије у пленуму, подразумевао и рад у шест тематских група (1. Образовање: Предузете мере, изазови и приоритети за наредне две године; 2. Запошљавање: Реализоване активности, изазови на националном и локалном нивоу и приоритети у наредне две године; 3. Социјална и здравствена заштита, укључујући права деце и насиље у породици; 4. Становање: Пресељење/легализација ромских насеља; 5. Лична документа и положај расељених лица и повратника у процесу реадмисије – изазови и могућа решења; 6. Свепрожимајуће теме) на припреми предлога Оперативних закључака за период од 2019-2021. године. Овакав приступ омогућио је широк консултативни процес са релевантним актерима и конструктиван међусекторски дијалог.

На Семинару је учествовало 140 представника/ца:

* Владе Републике Србије (Министарство просвете, науке и технолошког развоја, Министарство грађевине, саобраћаја и инфраструктуре, Министарство здравља, Министарство за рад, запошљавање, борачка и социјална питања, Министарство за европске интеграције, Министарство државне управе и локалне самоуправе, Министарство правде, Министарство унутрашњих послова, Министарство културе и информисања, Комесаријат за избеглице и миграције, Канцеларија за људска и мањинска права, Тим за социјално укључивање и смањење сиромаштва, Координационо тело за праћење реализације Стратегије за социјално укључивање Рома и Ромкиња за период од 2016-2025. године, Национална служба за запошљавање, Републички завод за социјалну заштиту, Канцеларија за инклузију Рома АПВ) и јединица локалне самоуправе (Општина Оџаци);
* Националног савета ромске националне мањине;
* Независних тела (Заштитник грађана, Повереница за заштиту равноправности);
* Организација цивилног друштва (Стална конференција ромских удружења грађана, Стална конференција градова и општина, Асоцијација здравствених медијаторки, Асоцијација координатора за ромска питања, Асоцијација педагошких асистената, Екуменска хуманитарна организација, Форум Рома Србије, А11 Иницијатива за економска и социјална права, Даје, Индиго, Ромско удружење жена браничевског округа, Центар за едукацију Рома и етничких заједница, Praxis, Бибија, Ромска женска мрежа, Београдски фонд за политичку изузетност, Центар за интерактивну педагогију, Европски полицајци ромске националности, Центар за интеграцију младих, Housing centar, Roma World , Адра, Романипен;
* Донатора и међународних организација (Европска комисија, Делегација ЕУ у Србији, Швајцарска канцеларија за сарадњу, ГИЗ, ОСЦЕ, РЕФ, УНИЦЕФ, УН Тим за људска права, UNWOMEN, УНХЦР, УНОПС, УНДП, Фонд за отворено друштво, Save the children, Тим за интеграцију Рома-Регионални савет за сарадњу, Help, Светска банка).

Семинар је отворила Марта Гарсија Фидалго задужена за координацију политика за Роме у Генералном директорату за политику суседства и преговора о проширењу Европске комисије и том приликом подсетила да је ромска заједница највећа етничка мањина у Европи, као и да је питање социјалног укључивања Рома/киња изузетно важно у процесу придруживања. Гарсија Фидалго је позвала све надлежне институције на интензивну сарадњу на националном и локалном нивоу јер инклузија Рома и Ромкиња представља процес који захтева рад и допринос свих релевантних актера. Осим Поглавља 23 које је важно у контексту придруживања ЕУ, Србија је потписник [Декларације партнера са Западног Балкана о интеграцији Рома у процесу проширења Европске уније](https://www.rcc.int/docs/464/declaration-of-western-balkans-partners-on-roma-integration-within-the-eu-enlargement-process) која је усвојена у Познану и која нас обавезује да наставимо и унапредимо напоре ка потпуној једнакости и интеграцији Рома/киња у друштво. Фидалго је нагласила да ће ЕУ наставити да подржава социјалну инклузију Рома/киња у Србији путем ИПА фондова, али да је важно обезбедити одрживост иницијатива попут мобилних тимова, стипендија и пројеката у области становања.

Далибор Накић, председник Националног савета ромске националне мањине, посебно је истакао важност деловања на локалном нивоу, као и значајан допринос педагошких асистената/киња, координатора за ромска питања, здравствених медијаторки и мобилних тимова. Национални савет ромске националне мањине посебан значај придаје предстојећем Попису становништва који ће бити спроведен 2021. године, јер је од кључне важности да се утврди прецизан број Рома/киња који живе у Србији како би се у складу са тим, креирала државна и социјална политика према Ромима/кињама као осетљивој групи становништва. Накић је нагласио да је неопходно радити на јачању националног идентитета, очувању језика и културе ромског народа јер је култура најснажније оружје у борби против стереотипа. Руководећи се тиме, Национални савет је основао Ромски културни центар у Нишу, а у току је и процес оснивања културног центра у Панчеву.

Зорана Михајловић, потпредседница Владе Републике Србије и председница Координационог тела за праћење реализације Стратегије за социјално укључивање Рома и Ромкиња за период 2016-2025. године, оценила је да се у циљу инклузије Рома/киња спроводе бројне активности у различитим сферама друштвеног живота, али да и даље постоје изазови. Нарочито је важно у наредном периоду улагати напоре у области запошљавања Рома/киња, посебно у оквиру институција на локалном и државном нивоу. Потпреседница је нагласила да је социјално укључивање Рома/киња важно за напредак нашег друштва, да се за све грађане/ке морају обезбедити једнаки услови без обзира на верску и/или националну припадност, као и да морамо наставити борбу против стереотипа који су још увек присутни у нашем друштву.

*Увод у рад тематских група* (Модераторка: Драгана Јовановић Аријас, менаџерка Тима за социјално укључивање и смањење сиромаштва Владе Републике Србије)

Присутнима су се обратили:

* Нина Митић, помоћница министра за рад, запошљавање, борачка и социјална питања, истакла је да је Семинар добар механизам провере за све оно што смо као држава предвидели стратешким мерама, као и да је то прилика да се представници/це ромске заједнице укључе у креирање, примену и корекцију мера намењених социјалном укључивању Рома/киња. Две од пет области (запошљавање и социјална заштита) препознате у Стратегији за социјално укључивање Рома и Ромкиња за период од 2016-2025. године, су у надлежности Министарства за рад, запошљавање, борачка и социјална питања, као и компонента која прожима све друге - антидискриминација. Митић је указала да се број Рома и Ромкиња пријављених на евиденцију Националне службе за запошљавање већ неколико година уназад креће око 25.000 људи и да је неопходно додатно мотивисати младе из ромске популације како би активно тражили посао на легалном тржишту рада. Осим тога, мере социјалне помоћи које су унапређене у претходном периоду, су у корист најсиромашнијих делова становништва и ромске породице су најбројнији корисници овог вида подршке.
* Ненад Иванишевић, члан Координационог тела за праћење реализације Стратегије за социјално укључивање Рома и Ромкиња за период од 2016-2025. године, оценио је да крајњи резултат социјалног укључивања једне од најрањивијих категорија становништва у Републици Србији мора бити решавање свакодневних животних проблема, а то између осталог подразумева и сарадњу са представницима локалних самоуправа у Србији. Иванишевић је такође нагласио да САНУ 2019. године обележава тридесет година рада Одбора за проучавање живота и културе Рома и да је важна чињеница да се у Србији на том нивоу бавимо културом и традицијом ромске заједнице.
* Андрија Ђурић, координатор за ромска питања општине Оџаци, представио је пројекат вредан милион и педесет хиљада евра који је општина Оџаци имплементирала уз финансијску подршку ИПА 2013. Пројекат је резултирао изградњом 34 стамбене јединице, недостајуће инфраструктуре, уличне расвете и водоводне мреже у насељу Дероње-Черга. Општина Оџаци је такође део програма под називом ROMACTED који спроводи Савет Европе, што омогућава даљи рад са корисницима, односно укључивање становника насеља у процес доношења одлука.
* Данијела Јанковић, представница Канцеларије за људска и мањинска права, представила је Анализу оперативних закључака коју је за потребе петог Семинара о социјалном укључивању Рома и Ромкиња урадила Канцеларија за људска и мањинска права. Анализа представља ретроспективу досадашњих семинара са намером да се на једном месту нађу сви подаци о броју одржаних семинара, учесницима, институцијама које су учествовале у извештавању, као и осврт на најзначајније резултате и највеће изазове у процесу инклузије Рома/киња. Јанковић је истакла да праћење оперативних закључака није циљ сам по себи, већ се тиме омогућава боље креирање јавних политика, осигурава транспарентност и одговорност за исте, а политика инклузије Рома/киња се прати на координисани и систематичан начин.
* Марта Гарсија Фидалго задужена за координацију политика за Роме у Генералном директорату за политику суседства и преговора о проширењу Европске комисије закључила је уводни панел препоруком да рад тематских група треба да се заснива на амбициозним, али реалним циљевима који се могу остварити у наредном двогодишњем периоду. У том смислу, [Декларација партнера са Западног Балкана о интеграцији Рома у процесу проширења Европске уније](https://www.rcc.int/docs/464/declaration-of-western-balkans-partners-on-roma-integration-within-the-eu-enlargement-process) која је усвојена у Познану, даје нам јасне смернице о жељеним циљевима у наредном периоду, али је неопходно успоставити везу између циљева, као и мера и активности које ће тим циљевима допринети.

*Рад у тематским групама*

Након отварања Семинара и уводне сесије, организован је рад у шест тематских група у циљу евалуирања постигнутих резултата у претходном периоду, идентификације кључних изазова и формулисања предлога оперативних закључака за наредни двогодишњи период. Свака тематска група имала је водитеља/ку (представника/цу министарства/институције) и известиоца/тељку (представника/цу невладиног сектора и/или члана/ицу међународне организације).

1. Образовање: Предузете мере, изазови и приоритети за наредне две године (Водитељка: Снежана Вуковић, Министарство просвете, науке и теханолошког развоја; Известилац: Ади Синани, Фонд за образовање Рома)

Кључне препоруке у области образовања односе се на повећан обухват ромске деце предшколским васпитањем и образовањем, нарочито припремним предшколским програмом; унапређивање компетенција педагошких асистената/киња, повећање њиховог броја у предшколским установама и основним школама, као и утврђивање механизма праћења рада педагошких асистената/киња; повећање броја стипендија за ученике/це ромске националности у средњим школама и на факултетима; упис без квота на факултете и високе школе чији је оснивач Република Србија за све ученике/це ромске националности који су завршили четврогодишње средње школе и положили пријемни испит.

2. Запошљавање: Реализоване активности, изазови на националном и локалном нивоу и приоритети у наредне две године (Водитељ: Горан Глежњић, Национална служба за запошљавање; Известитељка: Александра Бојађијева, Акциони тим за интеграцију Рома 2020, Савет за регионалну сарадњу)

Тематска група која је разматрала област запошљавања Рома/киња издвојила је следеће кључне активности: запошљавање Рома/киња у институцијама на државном/локалном нивоу, укључујући решавање статуса координатора/ки за ромска питања, педагошких асистената/киња и здравствених медијаторки; увођење програма ромских медијатора/ки у запошљавању као споне између ромске заједнице и послодаваца и институција које се баве запошљавањем; трансформација недекларисаног у декларисани рад без губљења права из области социјалне заштите; наставити са давањем наменских субвенција за запошљавање Рома/киња уз измену одређених критеријума, обезбеђивање дугорочног праћења и система менторства за кориснике.

3. Социјална и здравствена заштита укључујући права деце и насиље у породици (Водитељ: Драган Кнежевић, Министарство за рад, запошљавање, борачка и социјална питања, Драган Ђорђевић, Министарство здравља; Известитељ/ка: Проф. др Снежана Симић, експерткиња за јавно здравље, Данило Ћурчић, А11 Иницијатива за економска и социјална права)

Основне препоруке које се односе на област социјалне заштите су: пилотирање локалног механизма медијатора/ки у социјалној заштити, уз донаторску подршку, који ће представљати спону између ромске заједнице и установа социјалне заштите; појачати рад интерних локалних јединица за организовање подршке и помоћи деци која живе и/или раде на улици; развити програме чији је циљ смањење броја малолетничких и принудних бракова; подстицати развој локалних социјалних услуга из буџета надлежног града и/или јединице локалне самоуправе, првенствено свратишта, кроз обезбеђивање редовних извора финансирања и проширења мреже свратишта.

Кључна препорука која се односила на област здравља се тиче решавања статуса здравствених медијаторки, што подразумева избор оптималног модела институционализације здравствених медијаторки на основу сагласности ресорних министарстава и Координационог тела за праћење Стратегије; повећање њиховог броја тако да све општине у Србији које имају више од два посто удела ромског становништва у укупном становништву имају здравствену медијаторку, што би значило повећање са садашњих 85 на 100 здравствених медијаторки; развијање и акредитовање програма за едукацију и обуку здравствених медијаторки у средњим школама здравствене струке у Србији (занимање здравствени медијатор је ушло у Национални оквир квалификација).

4. Становање: Пресељење/легализација ромских насеља (Водитељка: Светлана Ристић, Министарство грађевинарства, саобраћаја и инфраструктуре; Известитељка: др Злата Вуксановић Мацура, експерткиња у области становања)

Основне препоруке ове тематске групе су следеће: ажурирање ГИС базе, односно развој постојећег географског информационог система за подстандардна ромска насеља; израда студије о типологији подстандардних ромских насеља; израда планске документације и пројектно-техничке документације за комуналну инфраструктуру у насељима; израда смерница за решавање имовинско-правних односа за потребе озакоњења објеката, укључујући и начине преноса земљишта у јавној својини (укључујући и земљиште јавних предузећа) на приватна лица, становнике ромских насеља; израда методологије и упутстава за спровођење мера које се тичу исељења и пресељења у складу са законом и међународним стандардима, укључујући и активно учешће свих актера.

5. Лична документа и положај расељених лица и повратника у процесу реадмисије – изазови и могућа решења (Водитељка: Оливера Вучић, Комесаријат за избеглице и миграције; Известитељка: Марија Ристић Миловановић, Екуменска хуманитарна организација)

Радна група је закључила да је постигнут значајан напредак по питању личних докумената и уписа у матичну књигу рођених. Потписан је нови Споразум о разумевању између Министарства за државну управу и локалну самоуправу, Заштитника грађана и УНХЦР-а који подразумева активности на сагледавању евентуалних проблема припадника ромске националне мањине у остваривању права на упис у матичну књигу рођених, као и других права из личног статуса, са посебним освртом на новорођену децу у циљу спречавања настанка ризика од апатридије.

Кад је реч о интеграцији повратника враћених по Споразуму о реадмисији, препорука је унапређење координације рада локалних актера, што подразумева заједнички рад локалних савета за миграције, мобилних тимова или чланова ромске заједнице у ЈЛС где нису формирани мобилни тимови.

Радна група је препознала и потребу за праћењем имплементације Закона о бесплатној правној помоћи које треба да врши Министрасво правде, као и неопходност сарадње између релевантних министарстава, институција, међународних организација и цивилног сектора, али и подизање капацитета ЈЛС за пружање бесплатне правне помоћи.

6. Свепрожимајуће теме (Водитељ: Никола Радојловић, Министарство за рад, запошљавање, борачка и социјална питања; Известитељка: Вера Куртић, Савет Европе)

Кључне препоруке у овиру ове тематске групе односиле су се на обезбеђивање података разврстаних по националној припадности у Бази за праћење мера за инклузију Рома, али и у свим другим релевантним системима и евидецијама; адекватну и благовремену припрему за Попис становништва и спровођење кампање чији циљ је охрабривање Рома/киња да се на Попису изјасне као припадници ромске заједнице; обезбеђивање адекватног система праћења случајева дискриминације и насиља над Ромима/кињама и мера превенције; оснивање Завода за културу Рома по узору на постојеће заводе за културу других националних мањина у Србији.

*Дискусија након рада у тематским радним групама* (Модераторка: Драгана Јовановић Аријас, менаџерка Тима за социјално укључивање и смањење сиромаштва Владе Републике Србије)

* Петар Антић из ГИЗ-а је нагласио да потврда о националној припадности, издата од стране Националног савета ромске националне мањине (НСРНМ), не треба да буде део конкурсне документације за аплицирање за стипендије јер је то незаконито. Као алтернативу навео је препоруку НСРНМ или релевантне организације цивилног друштва.
* Анита Алић из Министарства просвете, науке и технолошког развоја (МПНТР) појаснила је да је за аплицирање за стипендије, планиране у оквиру ИПА 14 програма, потребна изјава родитеља, а да је НСРНМ заступљен у изборној комисији.
* Божидар Јовановић из ГИЗ-а скренуо је пажњу на неколико важних подтема у области образовања, као што су нострификација диплома и обухват повратника/ца у систему образовања; потреба за проширењем мреже педагошких асистената/киња и систем за праћење њиховог рада; обезбеђивање стипендија и за ромске студенте/киње на првој години студија.
* Јелена Таџић из УНДП-а је истакла да 100 запослених Рома и Ромкиња, како је предложено у оквиру једног од оперативних закључака, није довољан број имајући у виду бројност ове националне мањине. Напоменула је и да би фокус требао бити на образованим припадницима/ама ромске заједнице.
* Роберт Бу из ГИЗ-а осврнуо се на важност партиципације јединица локалне самоуправе (ЈЛС) у унапређењу услова становања кроз програме из донаторских средстава и/или државних средстава. Није довољно само мотивисати ЈЛС, већ инсистирати на њиховој одговорности за партиципацију у виду финансија и обезбеђивања основних инфраструктурних предуслова (приступ води, канализацији, струји, итд). Подсетио је да искуство и модели у том погледу постоје и да их треба оптимално користити. Истакао је такође да је важно оснажити сарадњу ЈЛС са локалним представницима Комесаријата за избеглице и миграције ради јачања координације на локалном нивоу и бољег социјалног укључивања повратника.
* Дејан Марковић из СКГО је скренуо пажњу на то да је локални акциони план (ЛАП) прави механизам да се унапред планира партиципација ЈЛС у унапређивању услова становања Рома и Ромкиња.
* Данило Ћурчић из А11 је предложио да се један од оперативних закључака допуни тако да буде фокусиран на удео ромске популације у различитим стамбеним решењима које Комесаријат за избеглице и миграције обезбеђује за интерно расељена лица и повратнике у процесу реадмисије.
* Никола Радојловић из Министарства за рад, запошљавање, борачка и социјална питања истакао је да је јако важна благовремена припрема за Попис становништав у смислу мотивисања што већег броја припадника/ца ромске заједнице да се изјасне о својој националној припадности.
* Драган Грачанин из Савета Европе истакао је колико је важно да се сензитивишу институције и информишу о појму „антициганизам“, посебно правосуђе, ради обезбеђивања сигурности ромске заједнице и унапређења равноправности Рома и Ромкиња.
* Јадранка Ивковић из Фонда за отворено друштво је напоменула потребу за израдом анализе на тему сегрегације у образовању, као и дефинисање различитих праваца/модела за десегрегацију јер су контексти у школама и у локалним срединама различити. Подсетила је и на анализу ефикасности и ефективности институционалног механизма за управљање Стратегијом које је поменутим документом планирано управо у овом периоду.
* Божидар Николић из Асоцијације педагошких асистената указао је на важност детаљнијег анализирања феномена раних, дечијих и принудних бракова у циљу избегавања стереотипа и да је ова појава искључиво везана за ромску заједницу.
* Мирјана Максимовић из Делегације Европске уније у Србији (ДЕУ) нагласила је да финална формулација оперативних закључака мора бити конкретна, мерљива, увремењена и са јасно подељеним надлежностима. Истакла је да у предложеним оперативним закључцима није адресирано питање координатора за ромска питања и мобилних тимова, а то су кључни механизми за имплементацију свих мера на локалном нивоу.
* Клое Бергер из Европске комисије је изразила своју сагласност са напоменама госпође Максимовић и додала да Акциони план за Стратегију који још увек није усвојен има временску подударност са имплементацијом нових оперативних закључака, тако да је сврсисходно да ова два правца деловања буду усаглашена.

*Завршне речи и закључак*

Присутнима се обратио Ненад Иванишевић, члан Координационог тела за праћење реализације Стратегије за социјално укључивање Рома и Ромкиња за период од 2016-2025. године, који је истакао важност реговања на ситуације дискриминације, као и активно учешће чланова/ица ромске заједнице у свим процесима на националном и локалном нивоу.

Завршне речи упутила је Марта Гарција Фидалго задужена за координацију политика за Роме у Генералном директорату за политику суседства и преговора о проширењу Европске комисије и том приликом поздравила спремност на дијалог између свих релевантних актера. Фидалго је нагласила да предлог нових оперативних закључака за период од 2019-2021. године мора бити у складу са циљевима дефинисаним [Декларацијом партнера са Западног Балкана о интеграцији Рома у процесу проширења Европске Уније](https://www.rcc.int/docs/464/declaration-of-western-balkans-partners-on-roma-integration-within-the-eu-enlargement-process) из Познана, као и да мора бити потврђен од стране Владе Републике Србије.

Семинар који се од 2011. године одржава сваке друге године представља прилику да се у форми оперативних закључака договоре приоритети за будући период у области социјалног укључивања једне од најрањивијих категорија становништва у Републици Србији. Обавезу припреме периодичних извештаја о реализацији договорених оперативних закључака имају Тим за социјално укључивање и смањење сиромаштва и Канцеларија за људска и мањинска права.